Broj: 711-I-500-P-51/22-02-17

Zagreb, 4. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev na zahtjev Jasne Stojaković, rukovoditeljice sektora RIFP u trgovačkom društvu DVORAC d.o.o.,** na 157. sjednici, održanoj 4. veljače 2022., daje sljedeće

**OČITOVANJE**

**Prokurist trgovačkog društva Dvorac d.o.o. povodom obavljanja ove funkcije nije dužan Povjerenstvu podnijeti imovinsku karticu, obzirom da se sukladno članku 3. ZSSI/21-a prokuristi trgovačkih društava u kojima jedinice lokalne i područne (regionalne) samouprave imaju većinski udio ne smatraju obveznicima Zakona.**

Obrazloženje

Jasna Stojaković, rukovoditeljica sektora RIFP u trgovačkom društvu DVORAC d.o.o., podnijela je zahtjev za mišljenjem koji je u knjigama ulazne pošte zaprimljen 25. siječnja 2022. pod brojem: 711-U-1165-P-51/22-01-3, povodom kojeg se vodi predmet broj P-51/22.

U zahtjevu podnositeljica navodi da trgovačko društvo Dvorac d.o.o. za komunalne djelatnosti iz Valpova obavlja djelatnost isporučitelja vodnih usluga te da je isto društvo u vlasništvu četiri jedinice lokalne samouprave.

Podnositeljica traži mišljenje Povjerenstva treba li obrazac imovinske kartice osim direktora trgovačkog društva ispuniti i prokurist trgovačkog društva.

Uvidom u podatke nadležnog sudskog registra Trgovačkog suda u Osijeku, utvrđeno je da je pod matičnim brojem subjekta 030049953 upisano društvo Dvorac d.o.o., kojem su suosnivači Grad Valpovo, Općina Bizovac, Općina Petrijevci te Općina Koška.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, već je zaposlenik trgovačkog društva u vlasništvu više jedinica lokalne samouprave, ali se njegov sadržaj odnosi na tumačenje odredbi ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu Zakona.

Obzirom da u članku 3. ZSSI/21-a prokuristi trgovačkih društava u kojima jedinice lokalne i područne (regionalne) samouprave imaju većinski udio nisu navedeni kao obveznici Zakona, već izričito predsjednici i članovi uprava takvih društava, prokurist trgovačkog društva Dvorac d.o.o. povodom obavljanja ove funkcije nije obveznik ZSSI/21-a te nije dužan Povjerenstvu podnijeti imovinsku karticu.

Nadalje se ukazuje da direktor trgovačkog društva Dvorac d.o.o. ne može za vrijeme obnašanja navedene dužnosti obavljati poslove prokuriste bilo kojeg drugog trgovačkog društva, jer se obzirom na ovlasti prokuriste propisane Zakonom o trgovačkim društvima, radi o zabranjenim poslovima upravljanja poslovnim subjektom, sukladno odredbi članka 18. stavka 1. ZSSI/21-a.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana